CELEX: 32019R0946
Language: mt
Date: 2019-03-12 00:00:00
Title: Regolament Delegat tal-Kummissjoni (UE) 2019/946 tat-12 ta' Marzu 2019 li jissupplimenta r-Regolament (UE) Nru 515/2014 tal-Parlament Ewropew u tal-Kunsill fir-rigward tal-allokazzjoni ta' finanzjament mill-baġit ġenerali tal-Unjoni biex ikopri l-ispejjeż għall-iżvilupp tas-Sistema Ewropea ta' Informazzjoni u ta' Awtorizzazzjoni għall-Ivvjaġġar

11.6.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 152/41
               
            
         REGOLAMENT DELEGAT TAL-KUMMISSJONI (UE) 2019/946
         tat-12 ta' Marzu 2019
         li jissupplimenta r-Regolament (UE) Nru 515/2014 tal-Parlament Ewropew u tal-Kunsill fir-rigward tal-allokazzjoni ta' finanzjament mill-baġit ġenerali tal-Unjoni biex ikopri l-ispejjeż għall-iżvilupp tas-Sistema Ewropea ta' Informazzjoni u ta' Awtorizzazzjoni għall-Ivvjaġġar
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 515/2014 tal-Parlament Ewropew u tal-Kunsill tas-16 ta' April 2014 li jistabbilixxi, bħala parti mill-Fond għas-Sigurtà Interna, l-istrument għall-appoġġ finanzjarju għall-fruntieri esterni u l-viża u li jħassar id-Deċiżjoni Nru 574/2007/KE (1), u b'mod partikulari t-tieni subparagrafu tal-Artikolu 15 tiegħu,
         Billi:
         
                     (1)
                  
                  
                     Ir-Regolament (UE) Nru 515/2014 jalloka EUR 791 000 000 għall-iżvilupp ta' sistemi tal-IT li jappoġġaw il-ġestjoni tal-flussi migratorji bejn il-fruntieri esterni, soġġett għall-adozzjoni tal-atti leġiżlattivi tal-Unjoni rilevanti.
                  
               
                     (2)
                  
                  
                     L-Artikolu 15 tar-Regolament (UE) Nru 515/2014 jagħti s-setgħa lill-Kummissjoni li tadotta att delegat li jistabbilixxi l-qsim tal-ammont imsemmi fl-Artikolu 5(5)(b) tar-Regolament (UE) Nru 515/2014 għall-iżvilupp ta' sistemi tal-IT, f'każ li l-qsim ta' dan l-ammont ma jsirx fl-atti leġiżlattivi tal-Unjoni rilevanti.
                  
               
                     (3)
                  
                  
                     Ir-Regolament (UE) 2018/1240 tal-Parlament Ewropew u tal-Kunsill (2) stabbilixxa s-Sistema Ewropea ta' Informazzjoni u ta' Awtorizzazzjoni għall-Ivvjaġġar (ETIAS). L-ETIAS hija komponent ċentrali tas-sistemi tal-IT imsemmija fir-Regolament (UE) Nru 515/2014.
                  
               
                     (4)
                  
                  
                     Ir-Regolament (UE) 2018/1240 la jiddetermina d-daqs totali tal-finanzjament li jrid jiġi mobilizzat mill-pakkett finanzjarju ta' EUR 791 000 000 previst fir-Regolament (UE) Nru 515/2014 biex jiġu koperti l-ispejjeż relatati mal-iżvilupp tal-ETIAS, u lanqas il-qsim tiegħu għal kull tip ta' spiża u benefiċjarju. Għaldaqstant, huwa neċessaru li tiġi determinata din l-allokazzjoni, u l-qsim rispettiv bejn il-benefiċjarji differenti, permezz ta' att delegat tal-Kummissjoni, skont ir-Regolament (UE) Nru 515/2014.
                  
               
                     (5)
                  
                  
                     Ir-Regolament (UE) Nru 515/2014 jistabbilixxi fl-Artikolu 6(3a) tiegħu l-ammont globali ta' EUR 96,5 miljun lil Istati Membri jirċievu biex ikopru l-ispejjeż marbuta mal-iżvilupp tal-ETIAS.
                  
               
                     (6)
                  
                  
                     Mill-ammont previst fl-Artikolu 5(5)(b) tar-Regolament (UE) Nru 515/2014, jenħtieġ li l-allokazzjoni globali ta' EUR 209 904 000 tkun disponibbli biex tkopri l-ispejjeż marbuta mal-iżvilupp tal-ETIAS imsemmi fl-Artikolu 85(1) tar-Regolament (UE) 2018/1240.
                  
               
                     (7)
                  
                  
                     Minn dik l-allokazzjoni globali, jenħtieġ li jiġi allokat ammont ta' EUR 100 873 000 lill-Aġenzija Ewropea għall-ġestjoni operazzjonali ta' sistemi ta' informazzjoni fuq skala kbira fl-ispazju ta' libertà, sigurtà u ġustizzja stabbilita bir-Regolament (UE) 2018/1726 tal-Parlament Ewropew u tal-Kunsill (3) (“eu-LISA”). Jenħtieġ li dan il-finanzjament, kif imsemmi fl-Artikolu 85(1) tar-Regolament (UE) 2018/1240, ikopri l-ispejjeż imġarrba mill-eu-LISA bl-iżvilupp tas-Sistema ta' Informazzjoni tal-ETIAS, partikularment it-twaqqif ta' Sistema Ċentrali, Interfaċċa Nazzjonali Uniformi (NUI) f'kull Stat Membru, Infrastruttura ta' Komunikazzjoni sigura bejn is-Sistema Ċentrali u l-Interfaċċi Nazzjonali Uniformi, sit web pubbliku u applikazzjoni għall-apparati mobbli, servizz tal-posta elettronika, servizz ta' kont sigur, portal għat-trasportaturi, servizz web u softwer li tippermetti li l-Unità Ċentrali tal-ETIAS u l-Unitajiet Nazzjonali tal-ETIAS jipproċessaw l-applikazzjonijiet.
                  
               
                     (8)
                  
                  
                     Minn dik l-allokazzjoni globali, jenħtieġ li jiġi allokat ammont ta' EUR 12 531 000 lill-Aġenzija Ewropea għall-Gwardja tal-Fruntiera u tal-Kosta stabbilita bir-Regolament (UE) 2016/1624 tal-Parlament Ewropew u tal-Kunsill (4) (Frontex). Jenħtieġ li dan il-finanzjament, kif imsemmi fl-Artikolu 85(1) tar-Regolament (UE) 2018/1240, ikopri l-ispejjeż imġarrba mill-Frontex għat-twaqqif tal-Unità Ċentrali tal-ETIAS, inkluża t-tħejjija tal-ispazju għall-uffiċċji, l-akkwist u l-istallazzjoni tat-tagħmir tal-IT li jrid jintuża mill-persunal u r-reklutaġġ u t-taħriġ tal-membri tal-persunal tal-Unità Ċentrali.
                  
               
                     (9)
                  
                  
                     Minn dik l-allokazzjoni globali, jenħtieġ li jiġi allokat ammont globali ta' EUR 96 500 000 lill-Istati Membri li jimplementaw l-ETIAS. Jenħtieġ li dan il-finanzjament, kif imsemmi fl-Artikolu 85(1) tar-Regolament (UE) 2018/1240, ikopri l-ispejjeż imġarrba mill-Istati Membri b'rabta mal-integrazzjoni tal-infrastruttura eżistenti tal-fruntieri nazzjonali u l-kollegament mal-Interfaċċa Nazzjonali Uniformi, bl-ospitar tal-Interfaċċa Nazzjonali Uniformi, u bit-twaqqif tal-Unitajiet Nazzjonali tal-ETIAS, inkluż l-akkwist u l-istallazzjoni tat-tagħmir tal-IT li jrid jintuża mill-persunal u r-reklutaġġ u t-taħriġ tal-membri tal-persunal. Billi l-ispejjeż għal kull Stat Membru għal dawn l-attivitajiet huma simili ħafna, indipendentement mid-daqs tal-pajjiż, mit-tul tal-fruntieri esterni, mill-għadd ta' punti ta' qsim tal-fruntieri, mill-għadd ta' persuni li jaqsmu l-fruntieri, eċċ., jenħtieġ li dan l-ammont jiġi allokat f'partijiet indaqs lill-Istati Membri parteċipanti.
                  
               
                     (10)
                  
                  
                     Billi r-Regolament (UE) 2018/1240 jibni fuq l-acquis ta' Schengen, id-Danimarka, skont l-Artikolu 4 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, iddeċidiet li timplimenta r-Regolament (UE) 2018/1240 fil-liġi nazzjonali tagħha (5). Għaldaqstant, id-Danimarka hija marbuta skont il-liġi internazzjonali b'dan ir-Regolament.
                  
               
                     (11)
                  
                  
                     Dan ir-Regolament jikkostitwixxi żvilupp tad-dispożizzjonijiet tal-acquis ta' Schengen li fih ir-Renju Unit ma jipparteċipax, skont id-Deċiżjoni tal-Kunsill 2000/365/KE (6); għaldaqstant, ir-Renju Unit mhuwiex qiegħed jieħu sehem fl-adozzjoni ta' dan ir-Regolament u mhuwiex marbut bih jew soġġett għall-applikazzjoni tiegħu.
                  
               
                     (12)
                  
                  
                     Dan ir-Regolament jikkostitwixxi żvilupp tad-dispożizzjonijiet tal-acquis ta' Schengen li l-Irlanda mhijiex qiegħda tipparteċipa fih, skont id-Deċiżjoni tal-Kunsill 2002/192/KE (7); Għaldaqstant, l-Irlanda mhux se tieħu sehem fl-adozzjoni ta' dan ir-Regolament u mhijiex marbuta bih jew soġġetta għall-applikazzjoni tiegħu.
                  
               
                     (13)
                  
                  
                     Fir-rigward tal-Iżlanda u n-Norveġja, dan ir-Regolament jikkostitwixxi żvilupp tal-acquis ta' Schengen skont il-Ftehim konkluż mill-Kunsill tal-Unjoni Ewropea u r-Repubblika tal-Iżlanda u r-Renju tan-Norveġja dwar l-assoċjazzjoni ta' dawn tal-aħħar mal-implimentazzjoni, mal-applikazzjoni u mal-iżvilupp tal-acquis ta' Schengen (8) li jaqa' fl-oqsma msemmija fil-Punt A tal-Artikolu 1 tad-Deċiżjoni tal-Kunsill 1999/437/KE (9).
                  
               
                     (14)
                  
                  
                     Fir-rigward tal-Iżvizzera, dan ir-Regolament jikkostitwixxi żvilupp tad-dispożizzjonijiet tal-acquis ta' Schengen skont il-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, mal-applikazzjoni u mal-iżvilupp tal-acquis ta' Schengen (10) li jaqgħu fil-qasam imsemmi fil-Punt A tal-Artikolu 1 tad-Deċiżjoni 1999/437/KE kkunsidrat b'mod konġunt mal-Artikolu 3 tad-Deċiżjoni tal-Kunsill 2008/146/KE (11).
                  
               
                     (15)
                  
                  
                     Fir-rigward tal-Liechtenstein, dan ir-Regolament jikkostitwixxi żvilupp tad-dispożizzjonijiet tal-acquis ta' Schengen, skont il-Protokoll bejn l-Unjoni Ewropea, il-Komunità Ewropea, il-Konfederazzjoni Żvizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein mal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, l-applikazzjoni u l-iżvilupp tal-acquis ta' Schengen (12) li jaqa' fil-qasam imsemmi fil-Punt A tal-Artikolu 1 tad-Deċiżjoni 1999/437/KE kkunsidrat b'mod konġunt mal-Artikolu 3 tad-Deċiżjoni tal-Kunsill 2011/350/UE (13).
                  
               
                     (16)
                  
                  
                     Dan ir-Regolament jikkostitwixxi att li jibni fuq l-acquis ta' Schengen, jew huwa marbut mod ieħor miegħu, fit-tifsira, rispettivament, tal-Artikolu 3(1) tal-Att ta' Adeżjoni tal-2003, l-Artikolu 4(1) tal-Att ta' Adeżjoni tal-2005 u l-Artikolu 4(1) tal-Att ta' Adeżjoni tal-2011.
                  
               
                     (17)
                  
                  
                     Fid-dawl tal-ħtieġa li tinbeda l-implimentazzjoni prattika tar-Regolament (UE) 2018/1240 mingħajr aktar dewmien, sabiex l-ETIAS tkun operazzjonali bis-sħiħ tliet snin wara d-dħul fis-seħħ ta' dak ir-Regolament, kif ippjanat, u għaldaqstant għall-applikazzjoni minnufih tal-miżuri previsti f'dan ir-Regolament, jenħtieġ li dan ir-Regolament jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
                  
               
                     (18)
                  
                  
                     Il-miżuri previsti f'dan ir-Regolament huma skont l-opinjoni espressa minn esperti mill-Istati Membri kollha kkonsultati speċifikament għal dak il-għan.
                  
               
                     (19)
                  
                  
                     Għaldaqstant, jenħtieġ li r-Regolament (UE) Nru 515/2014 ikun supplimentat kif ġej,
                  
               ADOTTAT DAN IR-REGOLAMENT:
         
            Artikolu 1
            
               1.   Għandu jiġi allokat ammont totali ta' EUR 209 904 000 mill-baġit ġenerali tal-Unjoni biex jiġu koperti l-ispejjeż imsemmija fl-Artikolu 85(1) tar-Regolament (UE) 2018/1240.
            
            
               2.   L-ammont imsemmi fil-paragrafu 1 għandu jittieħed mill-ammont ta' EUR 791 000 000 allokat għall-iżvilupp tas-sistemi tal-IT imsemmijin fl-Artikolu 5(5)(b) tar-Regolament (UE) Nru 515/2014.
            
         
         
            Artikolu 2
            
               1.   L-ammont imsemmi fl-Artikolu 1(1) għandu jkun dan li ġej:
               
                           (a)
                        
                        
                           għandhom jiġu allokati EUR 100 873 000 lill-eu-LISA biex ikopru l-ispejjeż imġarrba b'rabta mal-iżvilupp tas-Sistema ta' Informazzjoni tal-ETIAS, kif imsemmi fl-Artikolu 85(1) tar-Regolament (UE) 2018/1240;
                        
                     
                           (b)
                        
                        
                           għandhom jiġu allokati EUR 12 531 000 lill-Aġenzija Ewropea għall-Gwardja tal-Fruntiera u tal-Kosta biex ikopru l-ispejjeż imġarrba b'rabta mat-twaqqif tal-Unità Ċentrali tal-ETIAS, kif imsemmi fl-Artikolu 85(1) tar-Regolament (UE) 2018/1240;
                        
                     
                           (c)
                        
                        
                           għandhom jiġu allokati EUR 96 500 000 lill-Istati Membri biex ikopru l-ispejjeż imġarrba b'rabta mal-integrazzjoni tal-infrastruttura nazzjonali eżistenti u l-kollegament mal-Interfaċċa Uniformi Nazzjoni, bl-ospitar tal-Interfaċċa Uniformi Nazzjonali, u bit-twaqqif tal-Unitajiet Nazzjonali tal-ETIAS, kif imsemmi fl-Artikolu 85(1) tar-Regolament (UE) 2018/1240.
                        
                     
            
               2.   L-ammont imsemmi fil-paragrafu 1(c) għandu jiġi allokat f'partijiet indaqs lill-Istati Membri.
            
         
         
            Artikolu 3
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri skont it-Trattati.
            Magħmul fi Brussell, it-12 ta' Marzu 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 150, 20.5.2014, p. 143.
         
            (2)  Ir-Regolament (UE) 2018/1240 tal-Parlament Ewropew u tal-Kunsill tat-12 ta' Settembru 2018 li jistabbilixxi Sistema Ewropea ta' Informazzjoni u ta' Awtorizzazzjoni għall-Ivvjaġġar (ETIAS) u li jemenda r-Regolamenti (UE) Nru 1077/2011, (UE) Nru 515/2014, (UE) 2016/399, (UE) 2016/1624 u (UE) 2017/2226 (ĠU L 236, 19.9.2018, p. 1).
         
            (3)  Ir-Regolament (UE) 2018/1726 tal-Parlament Ewropew u tal-Kunsill tal-14 ta' Novembru 2018 dwar l-Aġenzija tal-Unjoni Ewropea għat-Tmexxija Operattiva ta' Sistemi tal-IT fuq Skala Kbira fl-Ispazju ta' Libertà, Sigurtà u Ġustizzja (eu-LISA), u li jemenda r-Regolament (KE) Nru 1987/2006 u d-Deċiżjoni tal-Kunsill 2007/533/ĠAI u li jħassar ir-Regolament (UE) Nru 1077/2011 (ĠU L 295, 21.11.2018, p. 99).
         
            (4)  Ir-Regolament (UE) 2016/1624 tal-Parlament Ewropew u tal-Kunsill tal-14 ta' Settembru 2016 dwar il-Gwardja Ewropea tal-Fruntiera u tal-Kosta u li jemenda r-Regolament (UE) 2016/399 tal-Parlament Ewropew u tal-Kunsill u li jħassar ir-Regolament (KE) Nru 863/2007 tal-Parlament Ewropew u tal-Kunsill, ir-Regolament tal-Kunsill (KE) Nru 2007/2004 u d-Deċiżjoni tal-Kunsill 2005/267/KE (ĠU L 251, 16.9.2016, p. 1).
         
            (5)  Fil-21 ta' Diċembru 2018 d-Danimarka, skont l-Artikolu 4 tal-Protokoll 22, innotifikat id-deċiżjoni tagħha li timpliemnta r-Regolament (UE) 2018/1240 fil-liġi internazzjonali tagħha.
         
            (6)  Id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq biex jieħu parti f'xi dispożizzjonijiet tal-acquis ta' Schengen (ĠU L 131, 1.6.2000, p. 43).
         
            (7)  Id-Deċiżjoni tal-Kunsill 2002/192/KE tat-28 ta' Frar 2002 rigward it-talba tal-Irlanda biex tieħu sehem f'xi dispożizzjonijiet tal-acquis ta' Schengen (ĠU L 64, 7.3.2002, p. 20).
         
            (8)  ĠU L 176, 10.7.1999, p. 36.
         
            (9)  Id-Deċiżjoni tal-Kunsill 1999/437/KE tas-17 ta' Mejju 1999 dwar ċerti arranġamenti għall-applikazzjoni tal-Ftehim konkluż mill-Kunsill tal-Unjoni Ewropea u r-Repubblika tal-Iżlanda u r-Renju tan-Norveġja dwar l-assoċjazzjoni ta' dawn iż-żewġ Stati mal-implimentazzjoni, l-applikazzjoni u l-iżvilupp tal-acquis ta' Schengen (ĠU L 176, 10.7.1999, p. 31).
         
            (10)  ĠU L 53, 27.2.2008, p. 52.
         
            (11)  Id-Deċiżjoni tal-Kunsill 2008/146/KE tat-28 ta' Jannar 2008 dwar il-konklużjoni f'isem il-Komunità Ewropea, tal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, l-applikazzjoni u l-iżvilupp tal-acquis ta' Schengen (ĠU L 53, 27.2.2008, p. 1).
         
            (12)  ĠU L 160, 18.6.2011, p. 21.
         
            (13)  Id-Deċiżjoni tal-Kunsill 2011/350/UE tas-7 ta' Marzu 2011 dwar il-konklużjoni, f'isem l-Unjoni Ewropea, tal-Protokoll bejn l-Unjoni Ewropea, il-Komunità Ewropea, il-Konfederazzjoni Żvizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein mal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzoni Żvizzera mal-implimentazzjoni, l-applikazzjoni u l-iżvilupp tal-acquis ta' Schengen, relatat mal-abolizzjoni tal-verifiki mal-fruntieri interni u l-moviment tal-persuni (ĠU L 160, 18.6.2011, p. 19).